钦定古今图书集成/明伦汇编/氏族典/第025卷 > 冯履祥
## 钦定古今图书集成/明伦汇编/氏族典/第025卷 > 冯履祥

按《万姓统谱》：履祥字君德，慈谿人。生七八岁，即警悟
好读书。嘉靖壬子，补邑庠弟子员。岁丙辰四月十一
日，倭贼卒犯县，履祥随父出奔。贼逼断父左手，且裂
其背，履祥以身蔽之，泣诉曰：“此吾父也，愿无加害，宁
杀我。”贼竟刃之死。其妻袁氏遁于灵山，时孕已弥月。
迨十七日，夜梦一红面神告曰：“尔夫为父死，不可使
无后，吾当与汝一子，产时无恐。”次日，妇果生一子。又
值倭寇将入，贼马皆止，策之亦不前，贼不越境而回，
一方稍辑，人谓灵山骠骑大将军威神之庇，与得儿
梦符，盖履祥孝感所致云。